Дуней псом и вице-чемпион
Катарым и къалащхьэ Дохэ мы махуэхэм щекIуэкIа атлетикэ псынщIэмкIэ дунейпсо чемпионатым аргуэру ехъулIэныгъэ ин къытхуахьащ — дыщэ медалыр нэхъапэIуэкIэ зыIэрызыгъэхьа Ласицкене (Кучинэ) Марие къыкIэлъыкIуэу цIыхухъухэр лъагапIэм щхьэпрылъынымкIэ зэпеуэм етIуанэ увыпIэр щиубыдащ Прохладнэ къалэм щыщ Акименкэ Михаил.
Илъэс тIощIрэ щырэ зи ныбжь ди щIалэщIэр Катарым кIуат метри 2-рэ сантиметр 31-м нэхърэ нэхъ лъагэ иджыри къэс емылъауэ. Дунейпсо зэпеуэм ар абы сантиметриплIкIэ щригъэфIэкIуащ икIи дыжьын медалыр апхуэдэ щIыкIэкIэ зыIэригъэхьащ.
Акименкэ Михаил лъагапIэм щхьэпрылъынымкIэ Урысей Федерацэм щынэхъ лъэщ дыдэщ. КъищынэмыщIауэ, 2014 гъэм щIалэгъуалэм я дунейпсо чемпионатым щытекIуащ, абы ипэжкIэ Европэм жэз медалыр къыщихьащ.
Катарым щызэхэта зэхьэзэхуэ иным Михаил къыщефIэкIар хэгъэрейхэм ящыщ Баршим Мутаз Эссэ и закъуэщ. Стадионым къекIуэлIа цIыху мин куэдым я къыдэщIыныгъэм тригъэгушхуэри, абы метри 2-рэ сантиметр 37-р къызэринэкIыфащ.
— Сэ нэхъ лъагэжми селъэфынут, — жиIащ зэпеуэ нэужьым Акименкэ Михаил, — ауэ абы щхьэкIэ тренерым и чэнджэщхэм сыхуейт. Нобэ сэ хуабжьу сыхуэныкъуащ си гъэсакIуэм. Ар си гъусатэмэ, метри 2-рэ сантиметр 37-ми сыпэлъэщынут.
Фигу къэдгъэкIыжынщи, Урысей Федерацэм щыщ спортсменхэр атлетикэ псынщIэмкIэ дунейпсо зэхьэзэхуэхэм зэрыхагъэтыр я щхьэ хущытыжущ. Ахэр хуиткъым къыздикIа къэралым и дамыгъэхэр ягъэлъэгъуэну, абы и цIэкIэ утыку ихьэну.
Акименкэ Михаил Дохэ щыIа дунейпсо зэпеуэм ягъэкIуами, и тренер Загорулькэ Евгений апхуэдэ Iэмал къратакъым. Аращ и закъуэу утыку ихьэн хуей щIэхъуари.
Ди къэралым икIа спортсменхэм Катарым щекIуэкIа атлетикэ псынщIэмкIэ зэхьэзэхуэм медаль лIэужьыгъуэ псоми щыщу тIурытI къахьауэ аращ. Зы дыщэрэ дыжьынрэ Къэбэрдей-Балъкъэрым и Прохладнэ къалэм къыщалъхуахэм икIи зыщызыгъэсахэм яIэрыхьащ. Ар хуабжьу ехъулIэныгъэшхуэщ. Къыхэдгъэщыну дыхуейт Ласицкене (Кучинэ) Марии Акименкэ Михаили лъагапIэм щхьэпрылъыным зыщыхуагъэсар а къалэм и зы спорт секцэу зэрыщытыр. Иджы ахэр ящыщщ гъэ къакIуэ Токио щекIуэкIыну Олимп Джэгухэм ягъэкIуэну япэу зыхуагъэфащэхэм.
ХЬЭТАУ Ислъам.
